ועדת הכספים, כנסת 23, פרוטוקול מספר 26, 2020-04-16 14:00

שרון גוטמן: שלום, שמי שרון גוטמן, סגנית בכירה ליועץ המשפטי, תחום בריאות הציבור והמזון.

שרון גוטמן: הבקשה שלנו היא לאשר צו בשל דרישת משרד הכלכלה.

שרון גוטמן: מדובר בצו הפיקוח על מצרכים ושירותים.

שרון גוטמן: צו בנושא סימון תזונתי על אריזות קמח.

שרון גוטמן: צו זה מוגבל לזמן קצר מתוקף היותו הוראת שעה.

שרון גוטמן: בשל פניית משרד הכלכלה אנחנו נבקש לאפשר שימוש באריזות מזון שיוצרו עד ה-1 בינואר 2020, בשל הצפי של מחסור בקמח שארוז באריזות של קילוגרם.

שרון גוטמן: מחסור זה נוצר בעקבות הביקושים הגבוהים שהיו בחודש האחרון - - -

מיכאל מלכיאלי: מה הצו אומר?

שרון גוטמן: הצו אומר שבתקופה שעד 11 במאי 2020 יצרן או יבואן של אריזות קילוגרם של קמח מסוגים שונים, למעט קמח תופח, יהיה רשאי להשתמש באריזות שיש ברשותו שיוצרו על ה-1 בינואר 2020 ומסומנות כבר, ובלבד שבתוך האריזות האלו יש סימון תזונתי לפי הפרטים שכתובים בצו.

שרון גוטמן: זאת אומרת שהוא יכול להתגבר על הוראות אחרות בעניין הסימון התזונתי, לארוז את הקמח באריזות הישנות, כדי שיוכל לספק את הביקוש הרב לקמח.

מיכאל מלכיאלי: אלו הוראות?

שרון גוטמן: מה הוא חייב לסמן?

שרון גוטמן: הוא יהיה חייב לסמן את כמות האנרגיה, את החלבונים, את הפחמימות, את השומנים, ואת הנתרן.

שרון גוטמן: היום, לפי הוראות הסימון, החל מה1 בינואר 2020, גם סדר הפרטים הוא שונה.

שרון גוטמן: יש גם הוראות שונות לגבי דגשים.

שרון גוטמן: אנחנו לא רוצים להיתקל במצב של מחסור בקמח אנחנו מאפשרים שימוש באריזות ישנות שכבר ישנן בידי היצרן.

שרון גוטמן: הבנו ממשרד הכלכלה שאין מספיק מלאי של אריזות כי הספקים של האריזות הם באיטליה ובארץ אין מספיק ייצור אריזות.

עודד פורר: היש בנמצא נציג של משרד הכלכלה?

עוז כץ: אנחנו במשרד הכלכלה תומכים בהצעה זו.

עוז כץ: אנחנו מזהים שאם לא נעשה את המהלך המדובר יהיה מחסור של אריזות קילוגרם קמח בשוק.

עוז כץ: נבקש לאשר את הצעת משרד הבריאות.

מיכאל מלכיאלי: אני חושב שמה שאתם מבקשים הוא דבר נכון.

מיכאל מלכיאלי: נפגשתי עם המנכ"ל שלכם וגם דיברנו בוועדה זו על נושא של צו למסכות מגן.

מיכאל מלכיאלי: בפועל זה לא נחתם, עד כמה שאני יודע, והמסכות עדיין מאוד יקרות.

מיכאל מלכיאלי: האם יש לך מה לומר בנושא זה.

עוז כץ: איני מכיר את הנושא לעומק.

עוז כץ: אוכל לבדוק ולחזור.

עודד פורר: היועצת המשפטית תתייחס.

נעה בן שבת: הדיון בנושא זה התקיים היום בוועדה להתמודדות עם נגיף הקורונה.

נעה בן שבת: דובר על נושא המסכות והוסבר לוועדה שוועדת המחירים התייחסה לבקשה אבל אמרה שכיוון שרוב המסכות מיובאות מחוץ לארץ אז לא ניתן לקבוע פיקוח על המחירים.

נעה בן שבת: למעשה, פיקוח על המחירים יוביל למחסור בשוק – כך לפי הערכתם.

נעה בן שבת: אפשר לחלוק על זה אבל אלו הדברים שנאמרו לנו מפי אנשי המקצוע היום, כאמור.

עוז כץ: בעצה אחת עם משרד הבריאות ביקשנו שהצו יהיה עד סוף חודש מאי 2020.

נעה בן שבת: לפנינו מופיע שהצו הוא עד ה-11 במאי 2020.

עודד פורר: הצו הוא עד ה-11 במאי 2020.

עוז כץ: נראה לי - - -

נעה בן שבת: השאלה היא אם זה לא מספיק זמן כדי להתארגן על האריזות, הרי אותו היצרן צריך היה להיערך מה-1 בינואר 2020 לשווק באריזות החדשות.

נעה בן שבת: אם נוצר מחסור זה אמור להיות משהו זמני, זה לא אמור להיות משהו מאוד ממושך.

עוז כץ: לקחנו בחשבון, רצינו גם יותר מזה – עד סוף מאי 2020 – אבל אני מבין שכתוב עד ה-11 במאי 2020.

עוז כץ: יש אפשרות לתקן את זה או שזה מאוחר מדי?

עודד פורר: מיד נראה.

עוז כץ: יש תהליך שבו אנחנו מבינים שיהיה צריך לייצר את הקמח ולארוז אותו, למכור לרשתות, לוודא שזה יורד מהרשתות ומגיע לבתי הצרכנים.

עוז כץ: הנחנו שתהליך זה ייקח פרק זמן של עד סוף מאי 2020.

עוז כץ: בנוסף, האריזות שצפויות להגיע מאיטליה, כפי שתיארה שרון גוטמן, תגענה במהלך מאי 2020.

עוז כץ: לכן, החיבור הזה משלב את שני הדברים הללו.

עודד פורר: משרד המשפטים, בבקשה.

לילך וגנר: אנחנו סבורים שיש לקיים את הצו כפי שביקשו משרד הבריאות ומשרד הכלכלה.

לילך וגנר: מדובר בצו שיש לו נפקות פלילית מאחר שחוק הפיקוח קובע עבירה פלילית גנרית על מי שמפר את האמור בצו.

לילך וגנר: ברם, כרגע, הדבר הזה נדרש נוכח מצוקת הקמח כפי שתואר.

לילך וגנר: הצו הזה מקובל עלינו במשרד המשפטים.

עודד פורר: בסדר.

עודד פורר: נציג התאחדות התעשיינים, בבקשה.

אורן הרמב"ם: שלום אדוני, אנחנו תומכים בתיקון המוצע.

אורן הרמב"ם: אנחנו חושבים שהוא מאוזן וראוי.

אורן הרמב"ם: הוא ייתן מענה למחסור שנוצר באריזות של קילוגרם קמח בשווקים.

עודד פורר: יש מישהו שמחובר שרוצה להתנגד לתוכן הצו?

עודד פורר: היועצת המשפטית תקרא את הצו ותציג כמה שינויים בתוכנו של הצו.

נעה בן שבת: התוספת בסעיף 4 "או מחובת שמירת מסמכים לפי כל דין", באה מכיוון שיש לנו את החובה לסמן ומי שסימן צריך לשמור את המסמכים.

נעה בן שבת: זה לא גורע מחובת שמירת מסמכים כללית, ויש רבות כאלה בחוק הגנה על בריאות הציבור (מזון).

נעה בן שבת: הסעיף המדובר גם לא בא לגרוע מחובות סימון אחרות שהן לא אותו הסימון התזונתי שקבוע שעליו התגברה הוראת סעיף 2 בצו שלפנינו.

נעה בן שבת: לגבי שאלת המועד, המועד שנקבע פה הוא ה-11 במאי 2020.

עוז כץ: אנחנו מבקשים, אם אפשר, עד סוף מאי 2020.

עוז כץ: אני חושב שזה מה שדובר גם כן בשלבים המקדימים.

עודד פורר: אנחנו נשאיר את התאריך הנקוב – 11 במאי 2020 – וככל שיהיה צורך, הבניין הזה פתוח גם בעתות קורונה.

עודד פורר: תבואו לכאן ותבקשו הארכה של תוקף הצו.

נעה בן שבת: האם אתם רוצים מועד תחילה של הצו, או שבכל מקרה אתם תפרסמו אותו היום?

עודד פורר: שרון, מה ההתשובה?

שרון גוטמן: אולי עדיף שזה יהיה מהיום כי אני לא יודעת אם נספיק לפרסם היום.

עודד פורר: אוקיי, מועד התחילה הוא מהיום.

עודד פורר: אני מעלה להצבעה את צו על הפקוח על מצרכים ושירותים (נגיף הקורונה החדש) (שימוש באריזות של קמח - סימון תזונתי)(הוראת השעה), התש"ף – 2020.

עודד פורר: מי בעד?

עודד פורר: מי נגד?

עודד פורר: מי נמנע?

עודד פורר: בעד – 3

עודד פורר: נמנעים – אין

עודד פורר: הצו אושר פה-אחד.

עודד פורר: הישיבה נעולה.